Man vasgetrek in motor met dwelmsŉ 44-jarige man sal Dinsdag in die Prins Albert-landdroshof verskyn nadat hy glo met dwelms ter waarde van meer as R4,1 miljoen betrap is. Volgens sers. Christopher Spies, polisiewoordvoerder, is die man se Toyota Corolla Vrydag tydens ŉ padblokkade op die N1 naby Leeu-Gamka van die pad af getrek. “Die motor is deursoek en ŉ polisiehond het op ŉ groot hoeveelheid tik afgekom wat in ŉ kompartement agter die agterste sitplek versteek was. “Daar is op die dwelms beslag gelê en die bestuurder is in hegtenis geneem.” Die Wes-Kaapse polisiekommissaris, lt.genl. Thembisile Patekile, het die SAPD-lede sowel as verkeersbeamptes wat by die vonds betrokke was, geloof. “Die uitwissing van dwelmhandel langs toegang- en uitgangroetes van hierdie provinsie sal onverpoosd voortgaan terwyl ons daarna streef om dwelms uit ons gemeenskappe te verwyder.”